# Yksityisraiteiden hallinta

## Määräyksen tausta ja säädösperusta

Määräys annetaan raideliikennelain (1302/2018) 5 luvun 29 §:n 5 momentin ja 30 §:n 3 momentin nojalla. Raideliikennelain 29 §:n 5 momentin mukaan Liikenne- ja viestintävirasto voi antaa tarkempia määräyksiä pykälässä tarkoitettujen ilmoitettavien tietojen sisällöstä ja niiden toimittamisesta Liikenne- ja viestintävirastolle. Saman lain 30 §:n 3 momentin mukaan Liikenne- ja viestintävirasto voi antaa tarkemmat määräykset turvallisuuden hallintajärjestelmän sisällöstä.

Määräyksessä huomioidaan raideliikennelain muutokset, joiden on tarkoitus tulla voimaan 1.5.2024. Lain muutoksilla on tarkoitus vastata niihin tarpeisiin, jotka ovat nousseet esiin lain 5 luvun mukaisen yksityisraiteen haltijoiden ilmoitusmenettelyn soveltamisen yhteydessä kuluneen neljän vuoden aikana.

Lain muutoksilla tehdään muun ohella tarkennuksia ilmoitusmenettelyn mukaiselta yksityisraiteen haltijalta edellytettävän lain 30 pykälän mukaisiin turvallisuuden hallintajärjestelmän vaatimuksiin. Määräystä muutetaan lakimuutoksista johtuen siten, että niitä kohtia, joita tarkennetaan laissa yksityisraiteen turvallisuuden hallintajärjestelmän osalta, päivitetään vastaavasti myös määräykseen niin, että se vastaa lain päivitettyjä sanamuotoja. Samalla tehdään tarvittavia tarkennuksia myös määräystekstiin, joita avataan määräyksen yksityiskohtaisissa perusteluissa.

Raideliikennelain muutosten myötä myös yksityisraiteen haltijan ilmoitusmenettely muuttuu lain 29 §:ssä niin, että ilmoitus on voimassa toistaiseksi, kun se voimassa olevan sääntelyn mukaisesti on ollut uudistettava joka kolmas vuosi. Kyseinen lain muutos ei kuitenkaan tuo muutoksia määräykseen, sillä se toteutuu jo lain nojalla.

Uudella määräyksellä kumotaan toistaiseksi voimassa oleva Liikenne- ja viestintäviraston määräys yksityisraiteiden hallinnasta (TRAFICOM/483445/03.04.02.00/2020).

Raideliikennelain 5 luvun mukaisen yksityisraidetoiminnan katsotaan kuuluvan kansallisen sääntelyn piiriin, eikä määräystä näin ollen tarvitse ilmoittaa eli notifioida Euroopan unionin rautatievirastolle.

## Asiaan liittyviä muita määräyksiä ja säädöksiä

Raideliikenteen varautumisesta säädetään raideliikennelain 171 §:ssä. Lisäksi Liikenne- ja viestintäviraston määräyksessä valmiussuunnittelun järjestäminen liikennejärjestelmässä (TRAFICOM/308489/03.04.04.00/2019) annetaan määräykset ja ohjeessa valmiussuunnitelman laatimiseksi raideliikenteessä (TRAFICOM/476242/03.04.02.01/2020) ohjeistetaan varautumiseen liittyen.

Vaarallisten aineiden kuljetukseen liittyen säädetään laissa vaarallisten aineiden kuljetuksesta (541/2023) ja valtioneuvoston asetuksessa vaarallisten aineiden kuljetuksesta (925/2023) sekä määrätään Liikenne- ja viestintäviraston määräyksessä vaarallisten aineiden kuljetus rautatiellä (TRAFICOM/474029/03.04.02.00/2022).

Raideliikennelain 12 §:ssä säädetään turvallisuuskertomuksesta, joka rataverkon haltijoiden on laadittava. Liikenne- ja viestintäviraston ohjeessa turvallisuuskertomuksesta rautatieliikenteen harjoittajille ja rataverkon haltijoille ohjeistetaan tarkemmin asiaan liittyen (TRAFICOM/89239/03.04.02.01/2019).

## Määräyksen valmistelu

Määräys valmistellaan Liikenne- ja viestintävirastossa virkatyönä. Raideliikennelakia muutetaan 1.5.2024 voimaan tulevalla lain muutoksella (x/2024).

Hankkeesta on julkaistu Liikenne- ja viestintäviraston verkkosivuilla 20.12.2023 määräyshankepäätös, joka on toimitettu tiedoksi myös yksityisraiteen haltijoille, ja asiasta on lisäksi tiedotettu yksityisraiteenpitäjien uutiskirjeessä 2/2023.

Määräyshankkeesta on lisäksi tiedotettu jo etukäteen Liikenne- ja viestintäviraston raideliikenteen säädösinfotilaisuudessa 31.10.2023. Määräyshankkeesta ja sen etenemisestä tiedotetaan lisäksi tarvittaessa erilaisissa sidosryhmätilaisuuksissa.

Määräysluonnos lausutetaan lausuntopalvelu.fi-palvelussa kuuden viikon pituisella ulkoisella lausuntokierroksella.

Määräyksen antamisesta viestitään Liikenne- ja viestintäviraston verkkosivuilla. Määräys tullaan julkaisemaan Finlex-palvelussa ja Liikenne- ja viestintäviraston verkkosivuilla raideliikenteen määräyskokoelmassa.

## Lausuntopalaute

* Kuvataan, miten saadut lausunnot ja kommentit on huomioitu ja miksi. Tuodaan esiin muutosta tukevat sekä siitä poikkeavat kannat. Kommenttikooste mahdollisesti liitteenä.

## Muutokset ja arvio määräyksen vaikutuksista

Määräykseen tehtävillä muutoksilla arvioidaan olevan vähäisiä vaikutuksia yksityisraiteiden haltijoiden turvallisuuden hallintamenettelyihin. Määräyksen vaikutukset kuitenkin tarkentuvat vielä hankkeen edetessä.

Määräyksen on lisäksi osaltaan tarkoitus edistää raideliikenteen turvallisuutta ja toimintavarmuutta.

Määräyksellä ei arvioida olevan välitöntä vaikutusta ympäristöön, esteettömyyteen, eikä yhdenvertaisuuteen ja tasa-arvoon.

## Yksityiskohtaiset perustelut

**Kohta 3 Turvallisuuden hallintajärjestelmä**

Liikenne- ja viestintävirasto antaa raideliikennelain 30 §:n 3 momentin nojalla tarkemmat määräykset yksityisraiteen haltijan turvallisuuden hallintajärjestelmän sisällöstä, eli siitä, mitä turvallisuuden hallintajärjestelmässä on kuvattava ja esitettävä.

Koska raideliikennelain 30 pykälän 1 momentin osalta muutetaan jonkin verran niitä asioita, joita yksityisraiteen haltijan on kuvattava turvallisuuden hallintajärjestelmässään, uuden määräyksen kohdat siitä, mitä yksityisraiteen haltijan on kuvattava turvallisuuden hallintajärjestelmässään, päivitetään vastaamaan lakiin tehtäviä muutoksia.

**Kohta 3.1 Toimintaympäristö ja toiminnan laajuus**

Määräyksen kohtaa muutetaan lainsäädäntöön tehtävien muutosten johdosta niin, että turvallisuuden hallintajärjestelmässä olisi jatkossa kuvattava toimintaympäristö ja toiminnan laajuus, kun aiemmin täytyi kuvata toiminnan laatu ja laajuus.

**Kohta 3.3 Kaikkien organisaation toimintaan kuuluvien rautatiejärjestelmän riskien hallinta**

Määräyksen kohtaa muutetaan ainoastaan järjestyksen osalta lainsäädäntöön tehtävien muutosten johdosta. Määräykseen tehdään myös järjestyksen osalta muutoksia niin, että toimijoita korostetaan tunnistamaan ensisijaisesti toimintaansa liittyvät mahdolliset riskit.

**Kohta 3.4 Rataverkon suunnittelun, rakentamisen, käyttöönoton ja kunnossapidon varmistamista koskevat menettelyt**

Määräyksen kohtaa muutetaan lainsäädäntöön tehtävien muutosten johdosta niin, että turvallisuuden hallintajärjestelmässä olisi kuvattava rataverkon suunnittelun, rakentamisen, käyttöönoton ja kunnossapidon varmistamista koskevat menettelyt aiemman rataverkon käytettävyyden varmistamisen ja kunnossapidon sijaan.

Kohdan 3.4 a) alakohdassa tarkoitetaan *liittyvillä laitteilla* esimerkiksi turvalaitteita ja tasoristeysten varoituslaitteita.

Kohdan 3.4 a) alakohdassa otetaan huomioon käytönaikaisen turvallisuuden menettelyt. Lisäksi raiteiden rakentamisen ja käyttöönoton osalta on oltava menettelyt myös raideliikennelain 10 ja 14 luvun 77-78 pykälien mukaisten käyttöönottolupien hakemiseksi.

**Kohta 3.5 Menettelyt ja yhteistyö, joilla varmistetaan turvallinen liikennöinti ja muu turvallinen toiminta raiteistoilla**

Määräyksen kohdan 3.5 osalta on tarpeen ottaa huomioon riskienhallintaprosessi, myös muutostilanteiden osalta.

Määräyksen kohdan 3.5 b) kohdassa viitataan raideliikennelain 18 §:n vaatimuksiin turvallisuustodistuksesta. Määräyksen kohdassa tarkoitettu toiminta on hyvin yleistä esimerkiksi kuormaus- ja purkausprosesseihin tai tuotantoprosesseihin liittyen.

Määräyksen kohdan 3.5 a) alakohdassa tarkoitetaan *muilla asiaan kuuluvilla toimijoilla* esimerkiksi raiteistoa käyttäviä kalustoyksiköitä liikuttavia toimijoita, raiteiston kunnossapitäjiä ja muita raiteiston käyttäjiä.

**Kohta 3.6 Omavalvonnan menettelyt**

Määräyksen kohdassa 3.6 a) omavalvonnan kohteiden tulee perustua ensisijaisesti osa-alueisiin, joilla suurimmat riskit syntyvät.

## Määräyksen aikataulu/voimaantulo

Määräys tulee voimaan 1.5.2024.